Plusbus giver minus i Aalborg Vestby. Busgrav, ensretninger og langt færre parkeringspladser har fået kunderne til at blive væk fra bydelens forretninger. Og det koster på omsætningen. Sådan lyder det fra flere erhvervsdrivende, - Vi mister simpelthen kunder og omsætning hver eneste dag. Ja, det er meget hårdt, påpeger Sameh El-Soussi, der er driftschef i Din Vitaminbar. Tom Glæsner, der har drevet cykelhandlen i Vestbyen i 30 år, har samme oplevelse af Plusbussens indtog. - Jeg kan klart mærke på forretningen, at der ikke er den samme strøm af mennesker, som der var før, siger han. Vestbyens Samråd og Haraldslund Brugerråd afholdt i dag dialogmøde med Rådmand for By- og Landskabsforvaltningen i Aalborg Kommune, Jan Nymark Thaysen. Men selvom bekymringerne er store blandt borgerne, kommer der ikke en hurtig løsning. - Lad os nu få busserne sat i drift. Lad os se, hvordan det fungerer, konstaterer han. - Er der så nogle justeringer, der virker oplagte efterfølgende? Jamen så kigger vi selvfølgelig på det, fordi vi kan altid blive dygtigere og klogere på nogle ting, fortsætter Venstre-politikeren. Alligevel håber Sameh El-Soussi, at der igen findes plads til mere parkering på Kastetvej, så der kan komme flere kunder i butikken. Han er ligesom de øvrige erhvervsdrivende bange for, at prisen kan blive rigtig høj, hvis ikke der gøres noget. - Så er der ingen tilbage i den her gade om fem-ti år. Ultimativt kan det være, at man skal flytte, siger driftschefen på Din Vitaminbar.

Referat:
De trafikale ændringer er til at få øje med den kommende plusbus i Aalborgs Vestby. Samtidig koster det på omsætningen, fortæller bydelens erhvervsdrivende.